
EIROPAS PARLAMENTA LĒMUMA PRIEKŠLIKUMS
par priekšlikumu iecelt Hans Lindblad par Revīzijas palātas locekli
(C9‑0379/2023 – 2023/0813(NLE))
(Apspriešanās)
Eiropas Parlaments,
–	ņemot vērā Līguma par Eiropas Savienības darbību 286. panta 2. punktu, saskaņā ar kuru Padome ar to ir apspriedusies (C9‑0379/2023),
–	ņemot vērā Reglamenta 129.  pantu,
–	ņemot vērā Budžeta kontroles komitejas ziņojumu (A9‑0000/2023),
A.	tā kā Padome, 2023. gada 16. oktobrī nosūtot vēstuli, ir apspriedusies ar Parlamentu par Hans Lindblad iecelšanu Revīzijas palātas locekļa amatā;
B.	tā kā Parlamenta Budžeta kontroles komiteja pārbaudīja Hans Lindblad atbilstību, jo īpaši ņemot vērā Līguma par Eiropas Savienības darbību 286. panta 1. punktā noteiktās prasības; tā kā, veicot novērtēšanu, komiteja no Hans Lindblad saņēma dzīves aprakstu, kā arī atbildes uz viņam nosūtīto rakstisko anketu;
C.	tā kā minētā komiteja 2023. gada 29. novembrī rīkoja Hans Lindblad uzklausīšanu, kuras laikā viņš sniedza paziņojumu un pēc tam atbildēja uz komitejas locekļu jautājumiem,
1.	sniedz labvēlīgu/nelabvēlīgu atzinumu par Padomes priekšlikumu iecelt Hans Lindblad par Revīzijas palātas locekli;
2.	uzdod priekšsēdētājai šo lēmumu nosūtīt Padomei un informēšanas nolūkā Revīzijas palātai, kā arī pārējām Eiropas Savienības iestādēm un dalībvalstu revīzijas iestādēm.

[bookmark: _Toc151990157]1. PIELIKUMS. HANS LINDBLAD DZĪVES APRAKSTS
Dzīves apraksts
Izglītība
2010. g.	Doktora grāds ekonomikā, Stokholmas Universitāte
Disertācijas darba nosaukums: "Esejas par bezdarbu un reālajiem valūtas maiņas kursiem"

1996. g.	Diploms par pamatapmācību, Stokholmas Universitāte
Promocijas darba nosaukums: "Zviedrijas bezdarba līmeņa noturība"

1986. g.	Zinātņu bakalaura grāds, Stokholmas Universitāte

1981. g.	Bakalaura grāds militārajās zinātnēs, virsnieks rekrūtis, Näsbypark Jūras akadēmija

1979. g.	Vispārējās vidējās izglītības diploms dabaszinātnēs, Saltsjöbadens Samskola (Saltsjöbadens kopējās izglītības skola)

Amati un pienākumi
Produktivitetskommissionen [Produktivitātes komisijas] priekšsēdētājs (Fi 2023:03)
Oficiālā izmeklēšanas komisija.

Kopš 2022. gada	Zviedrijas Ieguldījumu iespēju atlases aģentūras valdes loceklis;
Līdz šim darbs valdē ir bijis saistīts ar jaunās iestādes izveidi.

Kopš 2022. gada	Nordiska Investeringsbanken (Ziemeļvalstu Investīciju banka) valdes loceklis
Standarta pārvaldības darbības finanšu iestādē, ņemot vērā to, ka Zviedrija veido nedaudz vairāk nekā vienu trešdaļu no bankas kapitāla. Bankas uzmanības centrā ir dažādu ilgtspējīgu projektu finansēšana. Valdes uzdevums cita starpā ir izskatīt projektu pieteikumus, pārraudzīt to atbilstību un nodrošināt, lai pārskati būtu pareizi un bankas mērķi tiktu sasniegti.

Kopš 2013. gada, patlaban	SNS (Uzņēmējdarbības un politikas studiju centra) pilnvaroto padomes loceklis
SNS ir viena no Zviedrijas ievērojamākajām ideju laboratorijām. Šis amats cita starpā nozīmē vairot informētību par SNS. Tas ir uzskatāms arī par goda amatu.

2023.–2022. g.	Kommuninvest (Zviedrijas vietējās pašvaldības finansēšanas aģentūras) pētniecības komitejas loceklis
Kommuninvest zinātniskās padomes padomnieks.


2023.–2023. g.	Regelrådet (Zviedrijas Labāka regulējuma padome), direktoru padomes locekļa aizstājējs
Regelrådet izvērtē valdības veiktos dažādu priekšlikumu ietekmes novērtējumus.

2022.–2023. g.	Högskolan Väst (Rietumu Universitāte) izpilddirektors
Standarta pārvaldības darbs, tostarp mērķu, pārskatu un politikas dokumentu pārraudzība. Högskolan Väst specializējas uz praksi orientētā apmācībā, kas notiek sadarbībā gan ar publisko, gan ar darījumdarbības sektoru.
	
2015.–2023. g.	Arbetsförmedlingen (Darba birojs), valdes loceklis
Pirmajos gados darbu raksturoja standarta pārvaldības darbības. Tika veikts apjomīgs darbs, lai nodrošinātu atbilstību, pareizu iepirkumu un izpildāmu mērķu un snieguma uzraudzību utt. Pēdējos gados galvenā uzmanība tika pievērsta tam, lai palīdzētu veikt būtiskas izmaiņas biroja struktūrā, iekšējā kultūrā un organizācijā. Digitalizācija un IT jomā veikto ieguldījumu ietekmes novērtējums ir bijuši galvenie elementi efektivitātes paaugstināšanas centienos.

2022. g.		Referents: Finansiering av näringslivets gröna omställning (Darījumdarbības nozares zaļās pārkārtošanās finansēšana).
Darba uzdevums cita starpā bija identificēt iespējamos šķēršļus darījumdarbības nozares finansējumam zaļās pārkārtošanās nolūkā un ieteikt iespējamos veidus, kā tos novērst. Ziņojumā aplūkoto tematu vidū ir pensiju sistēmas nozīme šajā saistībā. 

2013.–2022. g.	Riksgälden ([Zviedrijas Valsts parāda iestāde) ģenerāldirektors un Riksgäldskontoret (Zviedrijas Valsts parāda iestāde) vadītājs.
Riksgälden ģenerāldirektors vada Riksgäldskontoret (Riksgälden), kur laikā, kad es beidzu savas pilnvaras, bija nodarbināti aptuveni 230 cilvēki. Riksgälden četri galvenie uzdevumi ir darboties kā valsts iekšējai bankai (aptuveni 200 miljoni maksājumu, kas ir aptuveni 7000 miljardi SEK gadā), izsniegt garantijas un kredītus valsts vārdā, pārvaldīt valsts parādu un nodrošināt finanšu stabilitāti. Tas cita starpā tiek panākts, nosakot prasības attiecībā uz banku kapitālu un parādiem, uzņemoties atbildību par banku pārvaldību krīzes gadījumā, saistību neizpildes gadījumā un administrējot noguldījumu garantijas. Turklāt Riksgälden ir atbildīgs par finansējuma nodrošināšanu izlietotās kodoldegvielas apsaimniekošanai un apglabāšanai. Šīs darbības ir IT ietilpīgas, un IT nodaļu veido aptuveni 60 cilvēku. Riksgälden piedalās vairākos starptautiskos forumos, kas galvenokārt saistīti ar maksājumu sistēmu izstrādi un finanšu stabilitāti. Tās plašās pilnvaras ietver plašus kontaktus ar citām iestādēm un darījumdarbības kopienu. 

Laikā, kad es biju ģenerāldirektors, iestādē notika vairākas stratēģiskas un operatīvas izmaiņas, daļēji tāpēc, ka valdība paplašināja Riksgälden pilnvaras vairākos dažādos virzienos. Nozīmīgākā no šīm izmaiņām bija veidot to par valsts iestādi, kas ir atbildīga par krīzes novēršanu un, ja nepieciešams, krīzē nonākušo banku pārvaldību, kā arī par noguldījumu garantiju administrēšanu. Riksgälden tika doti arī īpaši uzdevumi COVID-19 pandēmijas laikā, lai samazinātu slogu uzņēmumiem un novērstu darbvietu zaudējumus. 2018. gadā valdība no SSM (Zviedrijas Radiācijas drošības iestāde) pārdeleģēja Riksgälden atbildību par finansējuma nodrošināšanu kodolatkritumu apsaimniekošanai un apglabāšanai. Iestādes darbībā veiktās izmaiņas nozīmēja tās redzējuma, stratēģisko mērķu, analītisko spēju un darbības virzienu atjaunināšanu un stiprināšanu. Vēl viens svarīgs faktors bija Riksgälden izraudzīšanās par ārkārtas situāciju iestādi. Tas ieviesa jaunas prasības attiecībā uz noturību, drošību, civilo aizsardzību un gatavību. Manu pilnvaru laikā valsts iekšējā banka mainīja savu IT sistēmu. Jaunās darbības, IT sistēmas un pienākumi, kā arī sākotnējais finanšu deficīts tika pilnībā finansēti, izmantojot ietaupījumus, ietekmes pārvaldību un racionalizāciju. 

Notikušās pārmaiņas nostiprināja un atjaunoja organizācijas vadību un darbības to rezultātu, prasmju apmaiņas, personāla atlases, nodarbinātības un kultūras ziņā. Īpaši svarīgi bija ieviest pozitīvu un konstruktīvu kultūru, kas balstīta uz sadarbību, objektīvu analīzi, centrālās valdības pamatvērtībām un pieeju, ko raksturo stingras prasības labai un pareizi funkcionējošai lietu pārvaldībai un valsts sektora iestādes pilnvaru īstenošanai. Šajā darbā cita starpā tika veikti darbinieku aptauju novērtējumi, ko valde nosauca par "bezprecedenta" gadījumu.

Riksgälden bilancē ir tikai valsts finanses. Tās kopā ar būtiskajām izmaiņām iestādes darbībā tika rūpīgi revidētas. Iestādes vadītāja amatā man bija ļoti cieša un profesionāla sadarbība un zināšanu apmaiņa ar Riksrevisionen (Zviedrijas Valsts kontroli) un konsultantiem, kas palīdzēja Riksgälden revīzijā. Šāda revīzija ir svarīga ne tikai attiecībā uz iestādes pamatpilnvarām, bet Riksgälden guva labumu arī no zināšanu apmaiņas, kas notika starp revidentiem, konsultantiem un tās personālu.

2013.–2017. g.	Returpack Svenska AB izpilddirektors
Returpack pārziņā ir alumīnija kannu un PET pudeļu pārstrāde. Manu pilnvaru laikā uzņēmuma apgrozījums bija aptuveni 2 miljardi SEK. Returpack daļas vienādi pieder gan tirdzniecības nozarei, gan Zviedrijas alus darītavām. Papildus parastajiem izpilddirektora pienākumiem mans uzdevums bija palīdzēt, lai varētu stratēģiski attīstīt ilgtspējas un pārvaldības centienus, kā arī risināt sarunas ar īpašniekiem par dažādiem strīdīgiem jautājumiem un lēmumiem attiecībā uz noteikto virzību.

2013.–2020. g.	Publiskās ekonomikas ekspertu grupas ESO valdes priekšsēdētājs
ESO ir Finanšu ministrijas pakļautībā esoša komiteja, un tās uzdevums ir neatkarīgi analizēt un apspriest sabiedrībai svarīgus jautājumus. To galvenokārt dara valde, pieņemot lēmumu finansēt dažādu ziņojumu sagatavošanu, kas savukārt bieži kļūst par kvalificētu pamatu lēmumu pieņēmējiem. 

2014.–2015. g.	Darījumdarbības komitejas loceklis
Komitejas sākotnējais uzdevums bija visaptveroši pārskatīt darījumdarbības un nodarbinātības nosacījumus. Tikai pēc gada valdība mainīja komitejas darbības virzienu, ierobežoja tās pilnvaras un atlaida visus tās locekļus. 

2006.–2013. g.	Finanšu ministram piesaistītais valsts sekretārs budžeta jautājumos, Finanšu ministrija 
Laikā, kad strādāju par valsts sekretāru budžeta jautājumos, mana loma bija aktīvi sekot, lai turpinātos ekonomiskās politikas veidošana un attīstība, kā arī pārraudzīt valsts budžeta sagatavošanu un apspriešanu valdības birojos. Minētā darba galvenie aspekti ietvēra priekšlikumu izstrādi par to, kā stiprināt principu "darbs pirmajā vietā", tostarp izmaiņas dažādās sociālā nodrošinājuma un pensiju shēmās. 

Valsts sekretārs budžeta jautājumos bija starp tiem partiju vadītājiem, kas bija atbildīgi par budžeta galīgo redakciju. Darbs ietvēra arī pastāvīgu nostāju pieņemšanu un jebkādu lēmumu sagatavošanu, kam bija vai varēja būt ietekme uz budžetu. Tas nozīmēja, ka es piedalījos lielākajā daļā sagatavošanas darbu, tostarp vispārējā sagatavošanas darbā ar valdību un lielākajā daļā darba grupu valdības birojos. Darbs ietvēra iepazīstināšanu ar budžetu gan iekšēji, gan ārēji, kā arī Finanšu ministrijas un valdības pārstāvēšanu dažādās situācijās. 

Turklāt Finanšu ministrijā es strādāju par koordinējošo valsts sekretāru. Tas cita starpā nozīmēja darboties kā ministrijas vadības komitejas priekšsēdētājam, būt atbildīgam par darbības plānošanu un — iesaistot un sadarbojoties ar departamentu vadītājiem — vadīt darbu ministrijā. 

Valsts sekretārs budžeta jautājumos aktivizēja un vadīja ministrijas krīzes pārraudzības grupu, tādējādi uzņemoties centrālo lomu dažādu krīžu pārvaldībā. Tas jo īpaši kļuva uzskatāms saistībā ar 2008./2009. gada finanšu krīzi, kas bija sarežģīta un daudzšķautņaina. Piemēram, darbam bija nepieciešams ātri izstrādāt sistēmu banku pārvaldībai krīzes situācijās, tostarp priekšlikumus jauniem tiesību aktiem par finanšu nozares krīžu pārvaldību. Krīzes pārvarēšana ietvēra arī dažādu krīzes tiesību aktu kopumu izstrādi īpaši smagi skartajiem reģioniem un nozarēm. Svarīgi elementi bija arī atbalsts citām krīzes skartajām valstīm un starptautiskā reakcija uz krīzi. 

ES kontekstā valsts sekretārs budžeta jautājumos Ministru padomē darbojās kā "budžeta ministrs" attiecībā uz ES gada budžetu. Darbs ietvēra sarunas par ES gada budžetu gan Ministru padomē, gan saskaņošanas sarunās ar Eiropas Parlamentu un Eiropas Komisiju (turpmāk "trialogs"). Tas ietvēra arī Zviedrijas nostājas izstrādi un konsolidāciju, pilnvaru nodrošināšanu Zviedrijas parlamentā un ārēju saziņu par šiem jautājumiem. Skatīt arī "Starptautiskās ziņas" turpmāk.

Pirmajos mēnešos pēc valdības maiņas 2006. gadā es biju arī valsts sekretārs nodokļu jautājumos. 

2003.–2006. g.	Moderātu partijas parlamentāro biroju vadītāja vietnieks
Aptuveni 15 biroju administratoru, kas visi bija augstskolu absolventi, vadītājs. Attiecīgajā periodā tika veikta pamatīga Moderātu partijas politikas pārskatīšana. Tas pats attiecās uz parlamenta biroju personālu, kompetenci un to lomu kā pārmaiņu centru. Darbs ietvēra gan iekšējo konsolidāciju, gan ārēju informācijas izklāstīšanu.

1997.–2003. g.		Riksbank (Zviedrijas Centrālās bankas) nodaļas vadītājs (divas dažādas nodaļas) un ģenerāldirektora vietnieks.
Darbs Cenu analīzes un Makro analīzes nodaļu vadītāja amatā (attiecīgi aptuveni 6 un 20 darbinieki) nozīmēja Riksbank prognožu izstrādi Zviedrijas ekonomikai, kā arī darba metožu izstrādi. Kā Monetārās politikas departamenta (ar aptuveni 50 darbiniekiem) ģenerāldirektora vietnieks es biju atbildīgs par prognozēšanas darba koordinēšanu un pamatnostādņu izstrādi Riksbank valdes monetārās politikas lēmumiem un paziņojumiem. Darbs ietvēra arī Riksbank pārstāvēšanu dažādās ārējās norisēs un dalību, piemēram, preses konferencēs.

1995.–1997. g.	Doktora grāda kandidāts un stipendiāts, Stokholmas Universitāte
Pēcdiploma studijas.

1989.–1995. g.	Finanšu ministrijas ierēdnis
Ekonomikas departamenta administrators, kas atbild par dažādu analīžu un prognožu sagatavošanu Zviedrijas ekonomikai. Mani uzdevumi ietvēra ilgāka termiņa ekonomikas tendenču aprakstīšanu, starpposma novērtējumu sagatavošanu saskaņā ar ilgtermiņa pētījumiem, kā arī analīžu un datu sagatavošanu "Pensiju grupai", visos darbos pamatojoties uz dažādu modeļu izmantošanu.

1986.–1989. g.		Zinātniskais asistents/administrators, Konjunkturinstitutet (Nacionālais ekonomisko pētījumu institūts)
Administrators, kas atbild par prognozēšanu un metodisko izstrādi dažādās Zviedrijas ekonomikas jomās. 

1985. g.		HMS Dämman vecākā amatpersona

1982. g.		HMS Norsten vecākā amatpersona

1980. g.		Skolas saimnieks (nepilna slodze), Saltsjöbadens Samskola (Saltsjöbadens kopējās izglītības skola)

1979.–1980. g.	Saltsjöbaden 1. pasta nodaļas pastnieks

Citi pienākumi
Zviedrijas Statistikas pārvaldes Patēriņa cenu indeksa padomes loceklis, daļēji kā valdības pilnvarotais (1989.–1992. g.) un daļēji kā Riksbank pārstāvis (1997.–1999. g.).

Riksbank politiskās grupas loceklis.

Finanšu ministrijas politiskās grupas loceklis.

Starptautiski amati
2009. g.		ECOFIN Budžeta ministru padomes priekšsēdētājs Zviedrijas prezidentūras laikā. 
Darbā tika izstrādāts Ministru padomes priekšlikums ES 2010. gada budžetam, kas ietvēra plašas sarunas ar Eiropas Komisiju un dalībvalstīm. Pēc tam es vadīju Padomes sarunas ar Eiropas Parlamentu. Turklāt biju atbildīgs par ārējo komunikāciju jautājumos gan par Padomes sarunu, gan apspriežu ar Eiropas Parlamentu rezultātiem. Uzdevumi ietvēra arī nostāju un sarunu pilnvaru nostiprināšanu Zviedrijas parlamentā. 

2006.–2012. g.	Zviedrijas "ministrs" ECOFIN Budžeta ministru padomē. 
Darbs ietvēra Zviedrijas nostājas par ES gada budžetu apspriešanu, izpildi un pārrunas Ministru padomē ar Komisiju un Eiropas Parlamentu. Darbs ietvēra arī notiekošo konsolidācijas darbu Zviedrijas parlamentā, kā arī ārējo komunikāciju.

2013.–2022. g.	Riksgälden pārstāvēšana vairākos starptautiskos forumos, kas galvenokārt saistīti ar finanšu stabilitāti.
Cita starpā piedalījos Eiropas Banku iestādes (EBI) un Finanšu stabilitātes padomes (FSB) noregulējuma komitejās.

Kopš 2022. gada		Nordiska Investeringsbanken (Ziemeļvalstu Investīciju banka) valdes loceklis (skatīt iepriekš).




Publikācijas
2022. g.	Finansiering av näringslivets gröna omställning (Darījumdarbības nozares zaļās pārkārtošanās finansēšana), ziņojums, Valdības biroji

2010. g.		Esejas par bezdarbu un reālajiem valūtas kursiem, doktora disertācija.

2006. g.		Zviedrijas kronas, ASV dolāra un euro vienlaicīgi pastāvošais modelis, Sveriges Riksbank.

2003. g.		Bezdarba stacionārais līmenis un reālais valūtas kurss, Sveriges Riksbank.

2003. g.		Penningpolitiken och EMS [Monetārā politika un EMS], Sveriges Riksbank, redaktors.

2001. g.		Mobilitātes radītā ietekme uz algām, bezdarbnieka pabalsti un pabalstu finansēšana, Sveriges Riksbank.

1997. g.		Zviedrijas bezdarba līmeņa noturība, diplomdarbs par pamatapmācību.

1988. g.	Två undersökningar av hushållens konsumtion (Divi mājsaimniecības patēriņa apsekojumi), Konjunkturinstitutet (Nacionālais ekonomisko pētījumu institūts).

1987. g.	 Hushållens köpkraft, konsumtion och sparande (Mājsaimniecību pirktspēja, patēriņš un ietaupījumi), Konjunkturinstitutet (Nacionālais ekonomisko pētījumu institūts).

Citas ziņas
Paralēli studijām es pavadīju vairākas vasaras, strādājot par jaunatnes izglītības instruktoru Sjövärnskåren (Zviedrijas Jūras spēku palīgkorpusā), strādāju arī IBM telemārketinga daļā un veicu pastnieka pienākumus. Turklāt esmu bijis Stokholmas Sjövärnskåren valdes loceklis un mājokļu asociācijas priekšsēdētājs Stokholmā. Esmu saņēmis Sjövärnskårernas Riksförbund (Nacionālā Jūras spēku korpusa asociācija) sudraba apbalvojumu par nopelniem un Stokholmas Sjövärnskåren piešķirtu medaļu. 

2019. gadā es saņēmu NOR (Nit och Redlighet i rikets tjänst (Par centīgu un uzticamu kalpošanu valstij)) piešķirtu medaļu par 30 gadiem valsts dienestā.

2023. gadā es saņēmu Viņa Majestātes Karaļa Serafima ordeņa 12. šķiras medaļu par "Izciliem sasniegumiem Zviedrijas valsts pārvaldē".

Brīvo laiku pavadu kopā ar ģimeni un draugiem savā vasarnīcā Stokholmas arhipelāgā, nodarbojoties ar atpūtas līmeņa burāšanu, ceļojot un iepazīstot dabas pasauli. 

Dzīvoju kopā ar savu partneri un man ir divas pieaugušas meitas no iepriekšējās laulības.


[bookmark: _Toc151363712][bookmark: _Toc151990158]2. PIELIKUMS. HANS LINDBLAD ATBILDES UZ ANKETAS JAUTĀJUMIEM
Revīzijas palātas locekļu kandidātu aptaujas lapa
Profesionālā pieredze
1.	Lūdzu, norādiet savu profesionālo pieredzi publisko finanšu jomā, kas varētu būt budžeta plānošana, budžeta izpilde vai pārvaldība, budžeta kontrole vai revīzija. 
Atbilde Man ir vairāk nekā 30 gadu pieredze valsts pārvaldes ierēdņa amatā. Piemēram, 
		Riksgälden (Zviedrijas Valsts parāda iestādes) ģenerāldirektors un Riksgäldskontoret (Zviedrijas Valsts parāda iestādes) vadītājs deviņus gadus. 

Riksgälden ģenerāldirektors vada Riksgäldskontoret (Riksgälden), kur laikā, kad es beidzu savas pilnvaras, bija nodarbināti aptuveni 230 cilvēki. Riksgälden četri galvenie uzdevumi ir darboties kā valsts iekšējai bankai (aptuveni 200 miljoni maksājumu, kas ir aptuveni 7000 miljardi SEK gadā), izsniegt garantijas un kredītus valsts vārdā, pārvaldīt valsts parādu un nodrošināt finanšu stabilitāti. Tas cita starpā tiek panākts, darbojoties kā Zviedrijas noregulējuma iestāde, nosakot prasības attiecībā uz banku kapitālu un parādiem, uzņemoties atbildību par banku pārvaldību krīzes gadījumā, saistību neizpildes gadījumā un administrējot noguldījumu garantijas. Turklāt Riksgälden ir atbildīgs par finansējuma nodrošināšanu izlietotās kodoldegvielas apsaimniekošanai un apglabāšanai. Riksgälden piedalās vairākos starptautiskos forumos, kas galvenokārt saistīti ar maksājumu sistēmu izstrādi un finanšu stabilitāti. 

Laikā, kad es biju ģenerāldirektors, iestādē notika vairākas stratēģiskas un operatīvas izmaiņas, daļēji tāpēc, ka valdība paplašināja Riksgälden pilnvaras vairākos dažādos virzienos. Būtiskākās no šīm izmaiņām bija Zviedrijas noregulējuma iestādes izveidošana, kas kļuva par Riksgälden daļu, lai novērstu krīzes un, ja nepieciešams, pārvaldītu krīzes situācijā esošās bankas un noguldījumu garantijas. Riksgälden tika doti arī īpaši uzdevumi COVID-19 pandēmijas laikā, lai samazinātu slogu uzņēmumiem un novērstu darbvietu zaudējumus. 2018. gadā valdība no Zviedrijas Radiācijas drošības iestādes pārdeleģēja Riksgälden atbildību par finansējuma nodrošināšanu kodolatkritumu apsaimniekošanai un apglabāšanai. Iestādes darbībā veiktās izmaiņas nozīmēja tās redzējuma, stratēģisko mērķu, analītisko spēju un darbības virzienu atjaunināšanu un stiprināšanu. Vēl viens svarīgs faktors bija Riksgälden izraudzīšanās par ārkārtas situāciju iestādi. Tas ieviesa jaunas prasības attiecībā uz noturību, drošību, civilo aizsardzību un gatavību. Manu pilnvaru laikā valsts iekšējā banka mainīja savu plašo IT sistēmu. Jaunās darbības, IT sistēmas un pienākumi, kā arī sākotnējais finanšu deficīts tika vairāk nekā pilnībā finansēti, izmantojot ietekmes pārvaldību un racionalizāciju. 

Notikušās pārmaiņas nostiprināja un atjaunoja organizācijas vadību un darbības to rezultātu, prasmju apmaiņas, personāla atlases, nodarbinātības un kultūras ziņā. Īpaši svarīgi bija ieviest pozitīvu un konstruktīvu kultūru, kas balstīta uz sadarbību, objektīvu analīzi, centrālās valdības pamatvērtībām un pieeju, ko raksturo stingrības prasības, kas nepieciešamas pareizai un labi funkcionējošai pārvaldībai, lietu pārvaldībai un valsts sektora iestādes pilnvaru īstenošanai. 

		Valsts sekretārs (valsts sekretārs budžeta jautājumos) sešus gadus, kura atbildībā bija valsts budžets un ES budžeta izstrāde un apspriešana Zviedrijas vārdā. 

Laikā, kad strādāju par valsts sekretāru budžeta jautājumos, man bija jābūt finanšu ministra tuvākajam atbalstam, aktīvi strādājot, lai turpinātos ekonomiskās politikas veidošana un attīstība, kā arī atbildot par valsts budžeta sagatavošanu un apspriešanu valdības birojos. 

Valsts sekretārs budžeta jautājumos bija starp tiem partiju vadītājiem (daudzpartiju valdības grupā), kas bija atbildīgi par budžeta galīgo redakciju. Darbs ietvēra arī pastāvīgu nostāju pieņemšanu un jebkādu lēmumu sagatavošanu, kam bija vai varēja būt ietekme uz budžetu. Darbs ietvēra iepazīstināšanu ar budžetu gan iekšēji, gan ārēji, kā arī Finanšu ministrijas un valdības pārstāvēšanu dažādās situācijās. 

Turklāt Finanšu ministrijā es strādāju par koordinējošo valsts sekretāru. Tas cita starpā nozīmēja darboties kā ministrijas vadības komitejas priekšsēdētājam, būt atbildīgam par darbības plānošanu un — iesaistot un sadarbojoties ar departamentu vadītājiem — vadīt darbu ministrijā. 

Valsts sekretārs budžeta jautājumos aktivizēja un vadīja ministrijas krīzes pārraudzības grupu, tādējādi uzņemoties centrālo lomu dažādu krīžu pārvaldībā. Tas jo īpaši kļuva uzskatāms saistībā ar 2008./2009. gada finanšu krīzi, kas bija sarežģīta un daudzšķautņaina. Piemēram, darbam bija nepieciešams ātri izstrādāt sistēmu banku pārvaldībai krīzes situācijās, tostarp priekšlikumus jauniem tiesību aktiem par finanšu nozares krīžu pārvaldību. Krīzes pārvarēšana ietvēra arī dažādu krīzes tiesību aktu kopumu izstrādi īpaši smagi skartajiem reģioniem un nozarēm. Svarīgi elementi bija arī atbalsts citām krīzes skartajām valstīm un starptautiskā reakcija uz krīzi. 

ES kontekstā valsts sekretārs budžeta jautājumos Ministru padomē darbojās kā "budžeta ministrs" attiecībā uz ES gada budžetu (ECOFIN Budžeta padome). Darbs ietvēra sarunas par ES gada budžetu gan Ministru padomē, gan saskaņošanas sarunās ar Eiropas Parlamentu un Eiropas Komisiju (turpmāk "trialogs"). Tas ietvēra arī Zviedrijas nostājas izstrādi un konsolidāciju, pilnvaru nodrošināšanu Zviedrijas parlamentā un ārēju saziņu par šiem jautājumiem.

		Sveriges Riksbank (Zviedrijas Centrālā banka) nodaļas vadītājs un ģenerāldirektora vietnieks kopumā sešus gadus. 

Kā Monetārās politikas departamenta ģenerāldirektora vietnieks es biju atbildīgs par prognozēšanas darba koordinēšanu un pamatnostādņu izstrādi Riksbank valdes monetārās politikas lēmumiem un paziņojumiem. Darba pienākumos pārstāvēju arī Riksbank dažādās ārējās norisēs.

		Priekšsēdētājs vai izpilddirektors: 
o	Publiskās ekonomikas ekspertu grupa (ESO) (astoņus gadus). ESO ir Finanšu ministrijas pakļautībā esoša komiteja, un tās uzdevums ir neatkarīgi analizēt un apspriest sabiedrībai svarīgus jautājumus. To galvenokārt dara valde, pieņemot lēmumu finansēt dažādu ziņojumu sagatavošanu, kas savukārt bieži kļūst par kvalificētu pamatu lēmumu pieņēmējiem. 
o	Noregulējuma padome (sešus gadus). Palīdzēju izveidot šo jauno iestādi no nulles un biju atbildīgs par darbību izveidi, kā arī par procesu un procedūru izveidi. 
o	Rietumu universitāte (pusotru gadu). 

		Valdes loceklis: 
o	Zviedrijas Darba birojs (astoņus gadus). Kamēr es tur strādāju, tika veikts apjomīgs darbs, lai nodrošinātu atbilstību, pareizu iepirkumu un izpildāmu mērķu un snieguma uzraudzību, utt. Laika gaitā uzmanība tika pievērsta būtisku izmaiņu veikšanai iestādes struktūrā, iekšējā kultūrā un organizācijā. Digitalizācija un IT jomā veikto ieguldījumu ietekmes novērtējums bija galvenie elementi efektivitātes paaugstināšanas centienos. Mans galvenais ieguldījums visā šajā laikposmā bija koncentrēt uzmanību uz mērķu sasniegšanu, rezultātiem un iekšējo pārvaldību un kontroli.
o	Zviedrijas Valsts parāda iestāde (deviņus gadus) (skatīt iepriekš). 
o	Zviedrijas Ieguldījumu iespēju atlases aģentūra (darbs turpinās). Šī ir jauna aģentūra, kurā esmu iesaistīts. Es esmu atbildīgs par tās veidošanas procesu. Tās uzdevums ir izveidot tirgu ar iegādātajiem līdzekļiem, no kuriem Zviedrijas pensiju uzkrājumu veidotāji var izvēlēties, kad iegulda daļu no obligātajiem pensiju uzkrājumiem. 
o	Ziemeļvalstu Investīciju banka (darbs turpinās). 

	Produktivitātes komisijas priekšsēdētājs (oficiālā izmeklēšanas komisija) (darbs turpinās).
 
	Referents, kas ir atbildīgs par oficiālo izmeklēšanas komisiju attiecībā uz valsts lomu zaļās pārkārtošanās finansēšanā (četrus mēnešus).
	Manas dažādās profesionālās lomas raksturo efektivitāte, produktivitāte, budžeta plānošana, budžeta un darbību izpilde un uzraudzība, kā arī pārskatatbildība. Turklāt esmu pielicis lielas pūles, lai izstrādātu riska analīzes, iestāžu darbu koncentrētu uz rezultātiem un stiprinātu pārvaldību un kontroli, kā arī stiprinātu un iedzīvinātu pareizu pārvaldības kultūru. Visā šajā darbā esmu skaidrojis un uzsvēris iekšējo revidentu svarīgo lomu un nodrošinājis sadarbību ar ārējiem revidentiem, tostarp Valsts kontroli. Mana pieredze man ir iemācījusi — un es stingri atbalstu šo viedokli —, ka cieša un stabila sadarbība starp operatīvo pusi un revīzijas funkciju ir nepieciešama, izglītojoša, pamācoša un svarīga. Iekšējo un ārējo profesionālo ieinteresēto personu darbības pārbaude bieži vien sniedz ieskatu un norādījumus, kā var uzlabot darbu un metodes utt. 
2.	Kādi ir jūsu ievērojamākie karjeras sasniegumi?
Atbilde
a) Pasākumu "darbs pirmajā vietā" izstrāde un īstenošana laikposmā no 2006. līdz 2012. gadam. Tajā laikā Zviedrijai bija plašas problēmas, jo liela daļa darbspējīgā vecuma iedzīvotāju dažādu iemeslu dēļ nestrādāja. Īsumā, princips "darbs pirmajā vietā" nozīmēja veikt virkni plašu strukturālo reformu, kuru galvenās iezīmes bija mērķtiecīga ienākuma nodokļa samazināšana cilvēkiem, kuri strādāja, un dažādu sociālās apdrošināšanas shēmu, tostarp bezdarba apdrošināšanas, pastiprināšana cilvēkiem, kuri nestrādāja. Mērķis bija stimulēt nodarbinātību, un tas izrādījās pareizi. Pēc neatkarīgu pētnieku domām, pieņemtie lēmumi palīdzēja samazināt ilgtermiņa bezdarbu par 1,5–2 procentpunktiem.
b) Krīzes vadība saistībā ar 2008./2009. gada finanšu krīzi un 2020./2021. gada pandēmiju. 
Finanšu krīzes laikā es biju valsts sekretārs, un manā vadībā tika izstrādāts jauns regulējums rīcībai ar krīzē nonākušajām bankām reālajā laikā, kad krīze pieņēmās spēkā. Regulējuma un mūsu darbību galvenais mērķis bija nosargāt finanšu stabilitāti un publiskās finanses, kā arī aizsargāt nodokļu maksātājus. Turklāt tika veiktas strukturālās reformas, lai novērstu darbaspēka un cilvēkkapitāla atstumtību. Rezultātā tika nodrošināta finanšu stabilitāte, saglabājās spēcīgas publiskās finanses, tika uzturēts darbaspēka piedāvājums un bezdarbs pieauga tikai nedaudz. 
Pandēmijas laikā es biju Valsts parāda iestādes vadītājs. Mans uzdevums bija īsā laikā nodrošināt, lai valdība varētu netraucēti veikt maksājumus, pārvaldīt valsts parādu un sniegt dažādas garantijas krīzes situācijā nonākušiem uzņēmumiem un kopā ar Riksbank nodrošināt finanšu stabilitāti. Mēs arī veicām sagatavošanās darbus, lai veiktu ievērojamu kapitāla iepludināšanu uzņēmumos, kas nonākuši krīzes situācijā, lai gan tas bija pasākums, kas mums nebija jāveic. Krīzes pārvarēšanai bija nepieciešami jauni darba veidi un papildu uzdevumi, izveidojot paralēlas darbavietas dažām galvenajām grupām un dodot iespēju lielākajai daļai cilvēku strādāt no mājām. Elastība, saglabājot un aizsargājot pārvaldību un kontroli, bija galvenā krīzes pārvaldības iezīme. Arī man kā atbildīgajai amatpersonai bija jāatbalsta un jāpārliecina savi darbinieki šajā nemierīgajā laikā.
c) Palielināta produktivitāte un uzlabota veiktspēja Valsts parāda iestādē. Tas tika panākts, mērķtiecīgi cenšoties izstrādāt mērķim atbilstošu riska analīzi un uzlabot un pastiprināt pārvaldību un kontroli, lielāku uzmanību pievēršot rezultātiem, kā arī ieviešot pareizu pārvaldības kultūru. Tā rezultātā tika panākti lieli ietaupījumi, savukārt tās valdības pilnvaras tika paplašinātas, tika uzlaboti darbības rezultāti un pastiprināta pārvaldība un kontrole.
d) 12 kukuļošanas un korupcijas gadījumu, uzmākšanās apkarošana un pastiprināta iekšējā pārvaldība un kontrole. Tas bija saistīts ar lielām kultūras pārmaiņām Valsts parāda iestādē. Valsts parāda iestāde bija pirmā instance, kas pievērsa uzmanību aizdomām par kukuļošanu saistībā ar vairākiem ārēji nodrošinātiem kursiem. Es nolēmu izvirzīt apsūdzības 12 darbiniekiem un publiskot šos notikumus. Valsts parāda iestādes darbinieki nekādā ziņā nebija vienīgie, kas rīkojās nepareizi, un iestādes pārredzamajai lietas izskatīšanai bija ietekme visā Zviedrijas publiskajā sektorā.
e) Iepriekš minētais darbs radīja kārtību un skaidrību, apmierinātību ar darbu un uzticēšanos, un to var apkopot dažādos veidos, viens no tiem ir atspoguļots nesenākajā Valsts parāda iestādes darbinieku aptaujā, kas attiecās uz mani un manu pilnvaru laiku. Valde to nosauca par “bezprecedenta” gadījumu. 
3.	Kāda ir jūsu profesionālā pieredze starptautiskās organizācijās vai iestādēs, kurās ir multikulturāla un daudzvalodu vide un kuras neatrodas jūsu piederības valstī?
Atbilde 
a)	 Es biju Zviedrijas ECOFIN Budžeta Ministru padomes loceklis nedaudz vairāk nekā sešus gadus, ieskaitot sešus mēnešus priekšsēdētāja amatā (2009. gadā). Tas ietvēra sarunu trialogus ar Eiropas Parlamentu un Komisiju, kā arī Padomes priekšlikumu iesniegšanu un aizstāvēšanu Eiropas Parlamentā; 
b)	 Deviņus gadus biju EBI un FSP noregulējuma komiteju loceklis. Šo komiteju kompetencē ietilpst priekšlikumu iesniegšana un apspriešana, kā arī dažādu finanšu iestādēm piemērojamo noteikumu un prasību izpilde un izpildes kontrole;
c)	 Esmu bijis Ziemeļu Investīciju bankas direktoru padomes loceklis divus gadus. Padomes galvenais uzdevums ir nodrošināt pareizu pārvaldību un kontroli, regulēt riska uzņemšanos un novērtēt un lemt par ieguldījumiem atbilstošos projektos.
4.	Vai jūs kādreiz esat saņēmis apstiprinājumu par veikto vadības pienākumu pareizu izpildi, ja šādu procedūru piemēro?
Atbilde Vienmēr.
5.	Kuri no jūsu iepriekš ieņemtajiem amatiem ir bijuši saistīti ar politisku izvirzīšanu? 
Atbilde
a)	 Moderātu partijas parlamentāro biroju vadītāja vietnieks; trīs gadus (2003.–2006. g.). 
b)	 finanšu ministram piesaistītais valsts sekretārs; nedaudz vairāk par sešiem gadiem (2006.–2013. g.).
6.	Kādi ir trīs svarīgākie lēmumi, kuru pieņemšanā jūs esat piedalījies savas profesionālās darbības laikā?
Atbilde 
a)	 Principa "darbs pirmajā vietā" pasākumu veikšana, kā norādīts atbildē uz 2. jautājumu.
b)	 Atbilstošas ekonomikas politikas noteikšana un lēmumu pieņemšana par to un krīzes pārvaldības sistēmas izstrāde (skatīt iepriekš) gan 2008./2009. gada finanšu krīzes, gan 2020./2021. gada pandēmijas laikā. Turklāt lēmumi par krīzes risināšanu, raugoties no praktiskā viedokļa.
c)	 Apsūdzību celšana gadījumos, kad bija aizdomas par kukuļošanu un korupciju Valsts parāda iestādē. Skatīt arī atbildi uz 2. jautājumu. Tas manā vadībā izraisīja būtiskas izmaiņas kultūrā. (Skatīt iepriekš.) Daudzām iestādēm vēlāk bija pienākums rīkoties tāpat, un galu galā daudzi ierēdņi tika notiesāti par pārkāpumiem kukuļošanas jomā. Turklāt pārvaldības, kontroles un rezultātu stiprināšanā uzmanība tiek vērsta uz Darba biroju un Valsts parāda iestādi.
Neatkarība
7.	Līgumā ir noteikts, ka Revīzijas palātas locekļi savu uzdevumu izpildē ir "pilnīgi neatkarīgi". Kā jūs šo noteikumu ievērotu savu paredzamo pienākumu izpildē? 
Atbilde Neatkarība, godprātība, objektivitāte, pārredzamība un profesionalitāte ir pamatprincipi, kas ir Revīzijas palātas uzticamības pamatā.  Ja mani iecels, es ievērošu likumos un Revīzijas palātas vadlīnijās u.c. noteiktos noteikumus un principus. Es atteikšos no citiem uzdevumiem, paudīšu absolūtu neiecietību attiecībās ar ārējām pusēm saistībā ar ietekmi, dāvanām, izklaidi utt., un darīšu to ar lielu godprātību. Manu pieeju amata pienākumiem noteiks galvenie pamatprincipi. Es nevienam nelūgšu, kā arī nepieņemšu nekādus norādījumus. Man nebūs nekādu problēmu saglabāt pilnīgu neitralitāti, neatkarīgi no tā, kurš vai kas tiek pārbaudīts. Ar savu personīgo rīcību es centīšos rādīt piemēru. Manā profesionālajā dzīvē galīgais klients vienmēr ir bijis pilsonis. Tagad mana uzmanība būs vērsta uz ES pilsoņu interesēm. 
8.	Vai jūs vai jūsu tuvi radinieki (vecāki, brāļi un māsas, likumīgais partneris un bērni) nodarbojas ar darījumdarbību, vai jums pieder daļas kādā uzņēmumā, vai arī ir citas saistības, kas varētu būt nesavienojamas ar jūsu paredzamajiem pienākumiem? 
Atbilde NĒ
9.	Vai esat gatavs Revīzijas palātas priekšsēdētājam atklāt visas savas finansiālās intereses un citas saistības un tās publiskot?
Atbilde JĀ
10.	Vai esat iesaistīts kādā tiesas procesā? Ja tā ir, lūdzu, sniedziet sīkāku informāciju. 
Atbilde NĒ
11.	Vai jums ir aktīva vai izpildvaras loma politikā? Ja ir, tad kādā līmenī? Vai pēdējo 18 mēnešu laikā esat ieņēmis kādu politisku amatu? Ja tā ir, lūdzu, sniedziet sīkāku informāciju.
Atbilde NĒ
12.	Vai pēc iecelšanas Revīzijas palātas locekļa amatā jūs atkāpsieties no visiem vēlētajiem amatiem un pārtrauksiet aktīvu atbildīgu darbību politiskā partijā?
Atbilde JĀ
13.	Kā jūs rīkotos gadījumā, ja nopietna pārkāpuma vai pat krāpšanas un/vai korupcijas lietā būtu iesaistītas personas no jūsu izcelsmes dalībvalsts?
Atbilde Ziņotu un veiktu tiesiskas darbības noteiktā un iedibinātā veidā neatkarīgi no tā, kur tas notiek vai kurš ar to saistīts. Man ir atbilstoša pieredze. Skatīt 2. iedaļu.

Pienākumu izpilde
14.	Kādiem vajadzētu būt pareizas finanšu pārvaldības kultūras galvenajiem elementiem jebkurā publiskā iestādē? Kā Revīzijas palāta varētu palīdzēt tos īstenot?
	Runājot par vispārēju pamatpieeju atbildēm uz šādiem jautājumiem, es atturētos paust viedokli par dažādiem darba veidiem, un strādāšanu kopā, ja vien man nebūtu personīgas pieredzes saistībā ar tiem. Kopumā uzskatu, ka pirms secinājumu izdarīšanas vispirms vēlos izveidot savu viedokli par attiecīgajiem jautājumiem. Tomēr tas nenozīmē, ka esmu paļāvīgs vai nesagatavots; patiešām, bieži ievācu informāciju jau iepriekš. 
Atbilde Pareizu vadības kultūru raksturo kompetence, sakārtotība, efektivitāte, atvērtība, pārredzamība un komunikācija. To raksturo arī rūpīga un strukturēta riska analīze un novērtēšana, turpmāki pasākumi, kontroles vide ar iekšējām un ārējām kontroles sistēmām, kontrole un uzraudzība, kā arī pārskatatbildība. Tas cita starpā paredz labu vadību un profesionālu un neatkarīgu pieeju. Pārredzamā un pareizā pārvaldības kultūrā ir dabiski vienmēr koncentrēties uz pilsoņu interesēm. Tā ir kultūra, ko cita starpā raksturo likumība, objektivitāte, profesionalitāte, piesardzība, kad runa ir par citu cilvēku naudu, un piesardzīga pieeja līdzekļu pārvaldībai. Tas cita starpā nozīmē efektivitātes un lietderības nodrošināšanu. 
15.	Saskaņā ar Līgumu Revīzijas palāta palīdz Parlamentam tā kontroles pilnvaru īstenošanā attiecībā uz budžeta izpildi. Kā jūs vēl vairāk uzlabotu Revīzijas palātas un Eiropas Parlamenta (proti, Budžeta kontroles komitejas) sadarbību nolūkā palielināt vispārējo izdevumu publisko uzraudzību un to lietderīgumu?
Atbilde 
	Es centīšos panākt ļoti labi funkcionējošu sadarbību, kuras pamatā cita starpā ir augsta līmeņa pārredzamība, profesionalitāte, augsta līmeņa savstarpēja uzticēšanās un paļāvība, kā arī savstarpēja cieņa un izpratne par mūsu dažādajām lomām. Protams, ir jācer, ka sagatavotajiem ziņojumiem un veiktajam darbam ir ietekme, kas savukārt ir atkarīga no tā, kādus turpmākus pasākumus Parlaments veic saistībā ar šiem ziņojumiem un ieteikumiem. Attiecīgi es Revīzijas palātas ziņojumos censtos nodrošināt augstu atbilstības un kvalitātes pakāpi, lai atvieglotu Parlamenta turpmākos pasākumus un Komisijas darbu (skatīt arī tālāk). 
16.	Kāda, jūsuprāt, ir lietderības revīzijas pievienotā vērtība un kā iegūtie dati būtu jāizmanto pārvaldības procesā?
Atbilde Pareizi veikta lietderības revīzija ir svarīga, lai nodrošinātu, ka līdzekļi ir izmantoti efektīvi, un , visbeidzot, lai nodrošinātu pilsoņu uzticību. Turklāt, saskaņā ar manu pieredzi daudzos gadījumos revidējamā vienība var daudz mācīties no pareizi veiktas lietderības revīzijas. Daudzos gadījumos lietderības revīzijas konstatējumi ir bijuši pamācoši arī man kā iestādes vadītājam vai kā valdes loceklim iestādēs un uzņēmumos. Pēc tam es varēju šo pieredzi un zināšanas izmantot praksē, cita starpā iestāžu pārvaldībā, lai veiktu uzlabojumus. 


17.	Kā varētu uzlabot Revīzijas palātas, dalībvalstu revīzijas iestāžu un Eiropas Parlamenta (Budžeta kontroles komitejas) sadarbību saistībā ar ES budžeta revīziju?
Atbilde Ievērojot savu vispārējo pamatpieeju, kā izklāstīts iepriekš, es uzskatu, ka labi funkcionējoša, strukturēta un pārredzama informācijas apmaiņa, augsta līmeņa izpratne par katras puses vajadzībām un sadarbības pasākumi, kas darbojas labi, ir ļoti svarīgi faktori. Tā ir īsta partnerība. Es gribu to aizsargāt. 
18.	Kā jūs uzlabotu Revīzijas palātas ziņošanu Eiropas Parlamentam, lai sniegtu visu nepieciešamo informāciju par to datu precizitāti, kurus dalībvalstis ir iesniegušas Eiropas Komisijai?
Atbilde Kopumā ziņošanai jābalstās uz nepārtrauktu attīstību un dialogu ar Revīzijas palātu, nodrošinot, ka Eiropas Parlaments (un Padome) saņem atbilstošu informāciju, kas ir balstīta uz darbībām un ir pamācoša. Galvenais aspekts šajā ziņā ir pastāvīgi palielināt Revīzijas palātas apsvērumu un ieteikumu lietderību, t. i., nodrošināt, ka tos var īstenot un turpmāk uzraudzīt. Tas ir arī galīgā klienta un visas sabiedrības interesēs.
Citi jautājumi
19.	Vai jūs atsauksiet savu kandidatūru, ja Parlamenta atzinums par jūsu iecelšanu par Revīzijas palātas locekli būs nelabvēlīgs?
Atbilde JĀ. Man Parlamenta uzticēšanās, cieņa un paļāvība ir būtiska. Tā kā Revīzijas palātas un Parlamenta sadarbība, kas norit labi un ir balstīta uz uzticēšanos, ir ļoti svarīga, es uzskatu, ka man būtu grūti pienācīgi pildīt savus pienākumus, ja mana kandidatūra neradītu uzticību un negūtu atbalstu. Šādos apstākļos es attiecīgi atsauktu savu kandidatūru.

